钦定古今图书集成/明伦汇编/宫闱典/第042卷 > 《贺皇后笺》前人
## 钦定古今图书集成/明伦汇编/宫闱典/第042卷 > 《贺皇后笺》前人

《坤》后广生，式协二爻之月；震男揆度，载逢一索之期。
庆衍萝图，喜充椒掖。恭惟皇后殿下，道柔配地，德厚
承天。以御于家，为今京室之妇；则乐有子，如古《周南》
之风。百世本支，万年福禄。臣迹縻牡辔，心贺燕谋。占
《斯干》之诗，已符吉梦；美《思齐》之德，益嗣徽音。

又

《坤》称乎母，俨象服于椒涂；震索而男，赫龙光于茅土。
长秋喜色，方夏欢声。恭惟皇后殿下，含弘承天，博厚
配地。祥锺长发，炽商后于有娀；音继思齐，培文昭于
太姒。圭瑑焜煌于绮仗，芾朱辉映于袆衣。臣远骤华
原，隃瞻蕊殿。想宜君之穆穆，茂对王休；侈多子之绳
绳，载归后美。

又

《坤》万物之资生，实蕃庆积；《巽》一索之为长，昉对命申。
喜气宫闱，欢声海宇。恭惟皇后殿下，《关雎》孝敬，芣苡
和平。灼灼宜家，夙范华桃之懿；雍雍成德，茂锺秾李
之英。贲然锡沁水之封，展也同长秋之寿。臣远縻苞
杞，遥睇涂椒。风以周南，仰化原之洵美；观于尧女，愿
母道之浚明。

又

太姒之嗣，太任星重，慈极长秋之朝，长乐天介寿祺。
流庆九霄，比隆千古。恭惟皇后殿下，明章德范，陶冶
化风。大练厚缯，训四方之节俭；宵衣旰食，侑五位之
勤劳。肖似徽音，婉愉诞序。厚符坤地，吉萃家人。臣逖
守遐邦，忻逢华旦。仰瞻帝阙，莫陪《振鹭》之班；下与邦
民，同被《关雎》之化。

又

坐于少广，庆慈极之诞弥；朝于寝门，助圣人之教爱。
宫庭溢喜，宇宙同和。恭惟皇后殿下，瑞应伣天，光昭
愬日。正始基化，歌二南芣荇之诗；视膳问安，备六寝
袆褕之礼。协朱明之律吕，锵彩仗之珮环。驩奉玉卮，
礼同黼扆。臣滥纡州绂，通领兵符。聆舜乐之九成，遥瞻南面；效尧阶之三祝，窃比华封。

又

黼扆端临，交上华封之祝；椒涂内助，仰承京室之规。
喜溢六宫，和薰八表。恭惟皇后殿下，静专成性，徽懿
秉姿。珥簪进庭燎之箴，鸡鸣有庆；《弓韣》奉高禖之祀，
燕翼发祥。际上帝生商之辰，懋涂山兴夏之德。仰占
七政，日月并明；俯鉴四方，冈陵齐寿。臣分符江右，化
被周南。首赞乾亨，体天行之不息；更祈坤载，协地道
“之无疆。”

又

上万岁之寿，咸颂圣人；形四方之风，实基王化。凡居
持载，罔不欢呼。恭惟皇后殿下，生禀静柔，安行雍肃。
躬河洲采荇之洁，列圣顾歆；翼寝门视膳之恭，慈颜
和怿。合坤其顺，愬日而明。欣聆嵩岳之呼，并受华封
之祝。臣俯共武服，仰赞寿觞。星之远，天之高，陛莫瞻
于九级；汉之广，江之永，诗但颂于《二南》。

又

母资坤德之生，椒涂袭庆；男正家人之吉，茅土分封。
宗社延洪。宫闱闿怿！恭惟皇后殿下，承天光大，法地
静专。成美化于《周南》，言能逮下；嗣徽音于京室，于以
御家。属圣子之胜衣，赞严君之锡爵。臣远縻外服，阻
造内班。正风俗以厚伦，永歌后德；辅皇王之维辟，丕
傒孙谋。

又

《坤》称乎母，作德配天；震索而男，建邦有土。庆成宗社，
喜溢宫庭。恭惟皇后殿下，芣苡和平，《关雎》孝敬。嗣母
徽于京室，在庙在宫。明子道于家人，正内正外。欢动
胜衣之拜，光昭焘社之封。臣共武有严，称班云逖。风
以《周南》之化，隃赞螽斯；烝哉丰水之谋，遹观燕翼。